Ihmeotukset: Dumbledoren salaisuudet

Ihmeotukset: Dumbledoren salaisuudet () on vuonna 2022 ensi-iltansa saanut yhdysvaltalais-brittiläinen fantasiaelokuva, jonka on ohjannut David Yates, käsikirjoittanut Steve Kloves sekä tuottanut J. K. Rowling. Se on Ihmeotukset-elokuvasarjan kolmas ja viimeinen osa ja J. K. Rowlingin velhomaailman yhdestoista elokuva. Elokuvan pääosissa ovat Eddie Redmayne, Jude Law, Ezra Miller, Dan Fogler, Alison Sudol, Callum Turner, Jessica Williams, Katherine Waterston ja Mads Mikkelsen. 

Elokuva sai ensi-iltansa Suomessa 8. huhtikuuta 2022 ja Britanniassa sekä Yhdysvalloissa 15. huhtikuuta 2022.

 Juoni  
Vuonna 1932 Kiinassa syvällä Guilinin alueen viidakossa, Lisko Scamander avustaa qilin-taikaolentoa synnyttämään varsan. Gellert Grindelwaldin käskyläiset hyökkäävät Valio Barebonen johdolla tappaakseen emon ja varastaaksen varsan, tietämättä että emo oli ennen kuolemaansa synnyttänyt myös toisen varsan, jonka Lisko oli löytänyt ja pelastanut. Nurmengardissa Grindelwald tappaa hänelle tuodun varsan käyttääkseen sen ennustamiskykyjä omiin tarkoituksiinsa.

Koska Albus Dumbledore ei Grindelwaldin kanssa tekemänsä verivalan vuoksi voi vieläkään taistella Grindelwaldia vastaan, hän värvää Liskon ja tämän veljen Theseuksen lisäksi Yusuf Kaman, Jacob Kowalskin, Liskon assistentin Bunty Broadcaren, sekä Ilvermornyn loitsujen opettajan Eulalie "Lally" Landen auttamaan suunnitelmassa estää Grindelwaldia lietsomasta velhoja sotaan jästejä vastaan. Dumbledore ohjeistaa Liskon antamaan Jacobille myös oman taikasauvan. Kaman soluttautuessa vakoojaksi Grindelwaldin joukkoihin, muut matkustavat Berliiniin taivuttelemaan Kansainvälisen velholiiton virasta luopuvaa johtaja Anton Vogelia taistelemaan myös Grindelwaldia vastaan. Vogel on kuitenkin salaa Grindelwaldin kannattaja, ja vapauttaa tämän kaikista syytöksistä. Hän antaa Grindelwaldin myös asettua ehdolle vaaleihin, jossa valitaan velholiiton seuraava johtaja. 

Theseus yrittää vastustaa Vogelin päätöstä, mutta hänet pidätetään. Lally ja Jacob saavat tehtäväkseen estää Grindelwaldin kätyreitä salamurhaamasta Brasilian ehdokas Vicência Santosta. Dumbledore kertoo Liskolle, että Theseus on lukittu salaiseen vankilaan nimeltä Erkstag. Lally ja Jacob onnistuvat estämään salamurhayrityksen, mutta juhlissa syntyneen välikohtauksen vuoksi Jacobia syytetään Grindelwaldin salamurhan yrityksestä. Lally ja Jacob pääsevät pakenemaan ja Grindelwald käyttää tätä kääntääkseen yhä useamman velhon jästejä vastaan. Valio on saanut tehtäväkseen murhata Albus Dumbledoren, mutta Dumbledore päihittää Valion helposti. Albus paljastaa Grindelwaldin olleen oikeassa siitä että Valio on oleva Aurelius Dumbledore, mutta jätti kertomatta Valion olevan Aberforthin avioton lapsi. Tämän paljastuttua Valio alkaa kyseenalaistaa uskollisuuttaan Grindelwaldia kohtaan.

Velhot kerääntyvät Bhutaniin, missä uusi velholiiton johtaja aiotaan valita seremonian avulla, jossa qilin taikaolento kumartaisi sille henkilölle, joka sen mielestä on puhdassydäminen. Grindelwald oli käyttänyt pimeää taikuutta herättääkseen tappamansa qilin-varsan henkiin elävänä kuolleena ja näin manipuloidakseen sen kumartamaan häntä ja täten voittaakseen johtajanvaalin. Mutta juuri kun hän on julistamassa sodan jästejä vastaan, Queenie Goldstein kääntyy häntä vastaan ja estää häntä kiduttamasta Jacobia lisää. Valio ja Lisko paljastavat yleisölle Grindelwaldin huijauksen. Bunty näyttää velhoille elossa olevan oikean qilin-varsan, joka kumartaa ensin Dumbledorea, mutta Dumbledoren kieltäytyessä velholiiton johtajan paikasta, qilin kumartaa Santosia. Raivon vallassa Grindelwald yrittää tappaa Valion, mutta Albus ja Aberforth estävät sen. Samalla verivala rikkoutuu, minkä jälkeen Dumbledore ja Grindelwald taistelevat kiihkeästi toisiaan vastaan. Tasaväkisen taistelun jälkeen Grindelwald lopulta pakenee.

Aberforth vie Valion kotiinsa Tylyahoon, Jacob ja Queenie menevät naimisiin Jacobin leipomossa. Häissä Lisko tapaa jälleen Tina Goldsteinin, josta oli tullut AYT:n (Amerikan Yhdysvaltain taikakongressin) auroriviraston johtaja. Dumbledore katselee hääseremoniaa etäältä, ennen kuin lähtee yksinään kävelemään poispäin lumisen kadun halki.

 Näyttelijät 

 Peruutetut jatko-osat 
Lokakuussa 2016 J. K. Rowling kertoi, että Ihmeotukset-elokuvasarjassa tulisi oleman kaiken kaikkiaan viisi elokuvaa. Kuitenkin Warner Bros. ilmoitti marraskuussa 2022, että neljäs ja viides elokuva peruttiin Dumbledoren salaisuuksien heikon taloudellisen menestyksen vuoksi.

 Lähteet 

 Aiheesta muualla 


Luokka:Vuoden 2022 yhdysvaltalaiset elokuvat 
Luokka:Harry Potter -elokuvat
Luokka:David Yatesin ohjaamat elokuvat
Luokka:3D-elokuvat
Luokka:IMAX-elokuvat